CELEX: 32019R1602
Language: et
Date: 2019-04-23 00:00:00
Title: Komisjoni delegeeritud määrus (EL) 2019/1602, 23. aprill 2019, millega täiendatakse Euroopa Parlamendi ja nõukogu määrust (EL) 2017/625 seoses ühtse sisseveodokumendiga, mis on kaasas loomade ja kaupade saadetistega kuni nende sihtkohani (EMPs kohaldatav tekst)

30.9.2019   
               
               
                  ET
               
               
                  Euroopa Liidu Teataja
               
               
                  L 250/6
               
            
         KOMISJONI DELEGEERITUD MÄÄRUS (EL) 2019/1602,
         23. aprill 2019,
         millega täiendatakse Euroopa Parlamendi ja nõukogu määrust (EL) 2017/625 seoses ühtse sisseveodokumendiga, mis on kaasas loomade ja kaupade saadetistega kuni nende sihtkohani
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artikli 50 lõiget 4,
         ning arvestades järgmist:
         
                     (1)
                  
                  
                     Euroopa Parlamendi ja nõukogu määrusega (EL) 2017/625 on kehtestatud eeskirjad, mis käsitlevad liikmesriikide pädevate asutuste tehtavat ametlikku kontrolli liitu sisenevate loomade ja kaupade suhtes, et kontrollida liidu toidutarneahela õigusnormide täitmist.
                  
               
                     (2)
                  
                  
                     Kuna eeskirjad juhtumite ja tingimuste kohta, mille alusel ühtne sisseveodokument peab transiitsaadetistega kaasas olema, sätestatakse eraldi delegeeritud õigusaktis, mis võetakse vastu vastavalt määruse (EL) 2017/625 artikli 51 lõikele 1, tuleks käesolevat määrust kohaldada üksnes selliste saadetiste suhtes, mis on ette nähtud liidus turule laskmiseks.
                  
               
                     (3)
                  
                  
                     Määrusega (EL) 2017/625 on ette nähtud, et määratud piiripunktide kaudu liitu sisenevate looma- ja kaubasaadetistega peab olema kaasas ühtne sisseveodokument. Kui ametlik kontroll on tehtud ja ühtne sisseveodokument on koostatud, võib saadetised jagada osadeks vastavalt ettevõtja kaubanduslikele vajadustele.
                  
               
                     (4)
                  
                  
                     Selleks et tagada saadetiste jälgitavus ja nõuetekohane suhtlus pädeva asutusega sihtkohas, tuleks kehtestada eeskirjad, mis käsitlevad tingimusi ja praktilist korda, mille alusel peaks ühtne sisseveodokument olema kaasas turule laskmiseks ettenähtud saadetistega kuni sihtkohani. Eelkõige on asjakohane kehtestada üksikasjalikud eeskirjad ühtse sisseveodokumendi jaoks juhtudeks, kui saadetised on jagatud osadeks.
                  
               
                     (5)
                  
                  
                     Selleks et tagada piiripunktis osadeks jagatud saadetiste jälgitavus pärast seda, kui pädev asutus on teinud ametliku kontrolli ja koostanud ühtse sisseveodokumendi, on asjakohane nõuda, et saadetise eest vastutav ettevõtja esitaks määruse (EL) 2017/625 artiklis 131 osutatud ametliku kontrolli teabehaldussüsteemi kaudu iga osasaadetise jaoks ühtse sisseveodokumendi, mille koostamise peaksid lõpule viima piiripunkti pädevad asutused ja mis peaks iga osasaadetisega kaasas olema kuni asjaomases sisseveodokumendis deklareeritud sihtkohani.
                  
               
                     (6)
                  
                  
                     Selleks et vältida ühtse sisseveodokumendi taaskasutamist pettuse eesmärgil, on asjakohane nõuda, et toll teataks ametliku kontrolli teabehaldussüsteemile tollideklaratsioonis märgitud saadetise koguse, tagamaks, et kõnealuses tollideklaratsioonis märgitud kogused arvatakse maha ühtses sisseveodokumendis deklareeritud lubatud üldkogusest. Tolliasutused peavad teabevahetuseks kasutama Euroopa Parlamendi ja nõukogu määruse (EL) nr 952/2013 (2) artikli 6 lõikes 1 osutatud tollisüsteemi elektroonilisi andmetöötlusvahendeid. Kõnealuseid elektroonilisi andmetöötlusvahendeid tuleks kasutada käesoleva määruse kohaldamisel. Selleks et tollil oleks piisavalt aega kõnealuste vahendite väljatöötamiseks, on asjakohane sätestada, et kohustust edastada ametliku kontrolli teabehaldussüsteemile teavet saadetiste koguste kohta kohaldatakse igas liikmesriigis alates kuupäevast, mil kõnealused vahendid kõnealuses liikmesriigis kasutusele võetakse, või alates 1. märtsist 2023, olenevalt sellest, kumb kuupäev on varasem.
                  
               
                     (7)
                  
                  
                     Kuna määrust (EL) 2017/625 hakatakse kohaldama alates 14. detsembrist 2019, peaks ka käesolevat määrust kohaldama alates samast kuupäevast,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Reguleerimisese ja kohaldamisala
            
               1.   Käesolevas määruses sätestatakse juhtumid ja tingimused, mille korral peab määruse (EL) 2017/625 artiklis 56 osutatud ühtne sisseveodokument kuni sihtkohani kaasas olema iga määruse (EL) 2017/625 artikli 47 lõikes 1 osutatud looma- ja kaubakategooriate saadetisega, mis on ette nähtud turule laskmiseks (edaspidi „saadetis“).
            
            
               2.   Käesolevat määrust ei kohaldata transiitsaadetiste suhtes.
            
         
         
            Artikkel 2
            Mõiste
            Käesoleva määruse kohaldamisel tähendab „sihtkoht“ kohta, kuhu saadetis saadetakse lõplikuks mahalaadimiseks, nagu on märgitud ühtses sisseveodokumendis.
         
         
            Artikkel 3
            Juhtumid, kus ühtne sisseveodokument on saadetistega kaasas kuni sihtkohani
            Iga saadetisega on kaasas ühtne sisseveodokument, olenemata sellest, kas see on piiripunktis või pärast piiripunktist lahkumist, kuid enne määruse (EL) 2017/625 artikli 57 lõike 2 punkti b kohaselt vabasse ringlusse lubamist osadeks jagatud või mitte.
         
         
            Artikkel 4
            Tingimused ühtse sisseveodokumendi kohta, mis on kaasas osadeks jagamata saadetistega
            Kui saadetis ei ole enne vabasse ringlusse lubamist osadeks jagatud vastavalt määruse (EL) 2017/625 artikli 57 lõike 2 punktile b, kohaldatakse järgmisi nõudeid:
            
                        a)
                     
                     
                        saadetise eest vastutav ettevõtja tagab, et ühtse sisseveodokumendi paberkandjal või elektroonilisel kujul koopia on saadetisega kaasas kuni sihtkohani ja kuni selle vabasse ringlusse lubamiseni vastavalt määruse (EL) 2017/625 artikli 57 lõike 2 punktile b;
                     
                  
                        b)
                     
                     
                        saadetise eest vastutav ettevõtja peab tollile esitatud tollideklaratsioonis märkima ühtse sisseveodokumendi viitenumbri ning hoidma ühtse sisseveodokumendi koopiat tollile kättesaadavana vastavalt määruse (EL) nr 952/2013 artiklile 163;
                     
                  
                        c)
                     
                     
                        toll edastab ametliku kontrolli teabehaldussüsteemile tollideklaratsioonis märgitud teabe saadetise koguse kohta ja lubab saadetise tolliprotseduurile suunata üksnes juhul, kui ei ületata ühtses sisseveodokumendis sätestatud üldkogust. Seda nõuet ei kohaldata juhul, kui saadetis tuleb suunata määruse (EL) nr 952/2013 artikli 210 punktides a ja b osutatud tolliprotseduurile.
                     
                  
         
            Artikkel 5
            Nõuded ühtse sisseveodokumendi kohta, mis on kaasas piiripunktis osadeks jagatud saadetistega
            
               1.   Kui saadetis jagatakse piiripunktis osadeks, kohaldatakse järgmisi nõudeid:
               
                           a)
                        
                        
                           määruse (EL) 2017/625 artikli 56 lõike 3 kohase eelteatise esitamisel deklareerib saadetise eest vastutav ettevõtja ühtses sisseveodokumendis kogu saadetise sihtkohana piiripunkti;
                        
                     
                           b)
                        
                        
                           pärast seda, kui pädev asutus on piiripunktis vastavalt määruse (EL) 2017/625 artikli 56 lõikele 5 koostanud kogu saadetisele ühtse sisseveodokumendi, taotleb saadetise eest vastutav ettevõtja saadetise osadeks jagamist ning esitab ametliku kontrolli teabehaldussüsteemi kaudu iga osasaadetise kohta ühtse sisseveodokumendi ning deklareerib selles asjaomase osasaadetise koguse, transpordivahendi ja sihtkoha;
                        
                     
                           c)
                        
                        
                           piiripunkti pädev asutus koostab ühtsed sisseveodokumendid iga individuaalse osasaadetise kohta vastavalt määruse (EL) 2017/625 artikli 56 lõikele 5, tingimusel et kõnealustes ühtsetes sisseveodokumentides deklareeritud koguste summa ei ületa kogu saadetist käsitlevas ühtses sisseveodokumendis sätestatud üldkogust;
                        
                     
                           d)
                        
                        
                           saadetise eest vastutav ettevõtja tagab, et iga osasaadetise kohta koostatud ühtse sisseveodokumendi paberkandjal või elektroonilisel kujul koopia on asjaomase osasaadetisega kaasas kuni ühtses sisseveodokumendis märgitud sihtkohani ja kuni osasaadetise vabasse ringlusse lubamiseni vastavalt määruse (EL) 2017/625 artikli 57 lõike 2 punktile b;
                        
                     
                           e)
                        
                        
                           saadetise eest vastutav ettevõtja peab tollile esitatud tollideklaratsioonis märkima iga osasaadetise ühtse sisseveodokumendi viitenumbri ning hoidma ühtse sisseveodokumendi koopiat tollile kättesaadavana vastavalt määruse (EL) nr 952/2013 artiklile 163;
                        
                     
                           f)
                        
                        
                           toll edastab ametliku kontrolli teabehaldussüsteemile tollideklaratsioonis märgitud teabe asjaomase osasaadetise koguse kohta ja lubab asjaomase osasaadetise tolliprotseduurile suunata üksnes juhul, kui ei ületata ühtses sisseveodokumendis selle kohta sätestatud üldkogust. Seda nõuet ei kohaldata juhul, kui saadetis tuleb suunata määruse (EL) nr 952/2013 artikli 210 punktides a ja b osutatud tolliprotseduurile.
                        
                     
            
               2.   Juhul kui nõuetele mittevastav saadetis tuleb osadeks jagada piiripunktis, kus piiripunkti pädev asutus annab ettevõtjale korralduse võtta ühe või mitu määruse (EL) 2017/625 artikli 66 lõikes 4 osutatud toimingutest üksnes saadetise osa suhtes, kohaldatakse järgmisi nõudeid:
               
                           a)
                        
                        
                           kogu saadetise kohta ühtse sisseveodokumendi koostamisel esitab saadetise eest vastutav ettevõtja iga osasaadetise kohta ühtse sisseveodokumendi ning deklareerib selles asjaomase osasaadetise koguse, transpordivahendi ja sihtkoha;
                        
                     
                           b)
                        
                        
                           piiripunkti pädev asutus koostab ühtse sisseveodokumendi iga individuaalse osasaadetise kohta vastavalt määruse (EL) 2017/625 artikli 56 lõikele 5, võttes arvesse iga osasaadetise kohta tehtud otsust;
                        
                     
                           c)
                        
                        
                           lõike 1 punkte d, e ja f kohaldatakse iga osasaadetise suhtes.
                        
                     
         
         
            Artikkel 6
            Nõuded ühtse sisseveodokumendi kohta, mis on kaasas tollijärelevalve all olevate saadetistega, mis jagatakse osadeks pärast piiripunktist lahkumist
            Kui saadetis tuleb osadeks jagada pärast piiripunktist lahkumist ja enne vabasse ringlusse lubamist vastavalt määruse (EL) 2017/625 artikli 57 lõike 2 punktile b, kohaldatakse järgmisi nõudeid:
            
                        a)
                     
                     
                        saadetise eest vastutav ettevõtja tagab, et ühtse sisseveodokumendi paberkandjal või elektroonilisel kujul koopia on iga osasaadetisega kaasas kuni sihtkohani ja kuni selle vabasse ringlusse lubamiseni vastavalt määruse (EL) 2017/625 artikli 57 lõike 2 punktile b;
                     
                  
                        b)
                     
                     
                        iga osasaadetise puhul peab saadetise eest vastutav ettevõtja tollile esitatud tollideklaratsioonis märkima ühtse sisseveodokumendi viitenumbri ning hoidma ühtse sisseveodokumendi koopiat tollile kättesaadavana vastavalt määruse (EL) nr 952/2013 artiklile 163;
                     
                  
                        c)
                     
                     
                        toll edastab ametliku kontrolli teabehaldussüsteemile tollideklaratsioonis märgitud teabe iga osasaadetise koguse kohta ja lubab asjaomase osa tolliprotseduurile suunata üksnes juhul, kui ei ületata ühtses sisseveodokumendis sätestatud üldkogust. Seda nõuet ei kohaldata juhul, kui saadetis tuleb suunata määruse (EL) nr 952/2013 artikli 210 punktides a ja b osutatud tolliprotseduurile.
                     
                  
         
            Artikkel 7
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 14. detsembrist 2019.
            Siiski kohaldatakse järgmisi sätteid igas liikmesriigis alates kuupäevast, mil määruse (EL) nr 952/2013 artikli 6 lõikes 1 osutatud elektroonilised andmetöötlusvahendid kõnealuses liikmesriigis kasutusele võetakse, või alates 1. märtsist 2023, olenevalt sellest, kumb kuupäev on varasem:
            
                        a)
                     
                     
                        artikli 4 punkt c;
                     
                  
                        b)
                     
                     
                        artikli 5 lõike 1 punkt f;
                     
                  
                        c)
                     
                     
                        artikli 6 punkt c.
                     
                  Liikmesriigid teatavad komisjonile ja teistele liikmesriikidele kuupäeva, mil kõnealused elektroonilised andmetöötlusvahendid kasutusele võetakse.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. aprill 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 95, 7.4.2017, lk 1.
         
            (2)  Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).